[[1]](#footnote-1)Informatīvais ziņojums

**“Par 2019. gada 18.-20. oktobra Starptautiskā Valūtas fonda un Pasaules Bankas grupas pilnvarnieku gada sanāksmē izskatāmajiem jautājumiem”**

## No 2019. gada 18. līdz 20. oktobrim Vašingtonā, ASV notiks Starptautiskā Valūtas fonda (IMF) un Pasaules Bankas grupas (WBG) pilnvarnieku gada sanāksme, kuras ietvaros notiks pilnvarnieku diskusijas par šādiem Pasaules Bankas jautājumiem: 1. Pasaules attīstības ziņojums 2020 (World Development Report 2020 – WDR 2020) - tirdzniecības attīstības veicināšana globālo vērtību ķēžu laikmetā; 2. Cilvēkkapitāls; 3. Darbavietas un ekonomiskā transformācija; 4. Starptautiskās Attīstības asociācijas (International Development Association – IDA) balsstiesību pārskats; kā arī aktuāliem IMF jautājumiem, kur centrālās sarunas gaidāmas par IMF resursu jautājumu jeb 15. vispārējā kvotu pārskata noslēgšanu un 16. pārskata uzsākšanu. Kā ierasts, pilnvarnieku sanāksmēs apspriedīs globālās ekonomikas izaicinājumus, t. sk. tirdzniecības un daudzpusējās sadarbības pavājināšanos.

## Izvērstāka informācija par Pasaules Bankas un Starptautiskā Valūtas fonda jautājumiem:

1. **Pasaules attīstības ziņojums 2020 – tirdzniecība attīstības veicināšanai globālo vērtību ķēžu laikmetā**

Sanāksmes laikā plānots izskatīt Pasaules Bankas Pasaules attīstības ziņojumu 2020 – tirdzniecība attīstības veicināšanai globālo vērtību ķēžu (*global value chains* – GVC) laikmetā, tā galvenajiem secinājumiem un to ieviešanu. Ziņojums analizē GVC pozitīvos un negatīvos faktorus attīstības valstīm, kuras iesaistās vai vēlas iesaistīties GVC, un sniedz risinājumus, lai veiksmīgāk darbotos GVC ietvaros. GVC galvenās iezīmes, ar kuru palīdzību ekonomikas izaugsme ir efektīvāka nekā tradicionālajā tirdzniecībā, ir hiperspecializācija jeb konkrēta uzdevuma veikšana augstas specializācijas pakāpē, tādējādi uzlabojot efektivitāti, kā arī ilgstošas uzņēmumu savstarpējās attiecības, kas veicina tehnoloģiju izplatību, piekļuvi kapitālam un ieguldījumiem. Piemēram, Etiopijā uzņēmumu, kas piedalās GVC, produktivitāte vairāk kā divas reizes augstāka, salīdzinot ar līdzīgiem uzņēmumiem, kas iesaistīti tradicionālajā tirdzniecībā. Arī citās attīstības valstīs uzņēmumu produktivitāte pieaug līdz ar dalību GVC. Saskaņā ar Pasaules Bankas Pasaules Attīstības indikatoru un Globālo piegāžu ķēžu datubāzes datiem, palielinot valsts dalību GVC par vienu procentu, IKP īpatsvara pieaugums uz vienu iedzīvotāju pārsniegs vienu procentu, kas ir divreiz vairāk kā tradicionālajā tirdzniecībā. Pamatā lielākā izaugsme notiek, valstij pārejot no preču eksporta uz ražošanas pamatproduktu importēšanu tālākam eksportam, piemēram, apģērbu nozarē, kā tas tika darīts Bangladešā, Kambodžā un Vjetnamā. Tomēr ieguvumi no dalības GVC nav vienlīdzīgi pieejami visiem – lielajām korporācijām, kuras piesaista ārpakalpojumus vai iepērk detaļas no attīstības valstīm, peļņa pieaug, kamēr ražotājiem attīstības valstīs tā samazinās, un tādējādi tiek mazināta vietējo uzņēmumu vēlme iesaistīties, vājinot konkurenci. Tāpat GVC rada negatīvu ietekmi uz vidi – lielākās GVC radītās izmaksas vides jomā ir saistītas ar pieaugošu starpproduktu tirdzniecību, kas rada lielākas transporta CO2 emisijas, un vairāk atkritumu (īpaši elektronikas un plastmasas) nekā tradicionālā tirdzniecība.

Pasaules Banka norāda, ka dalība GVC ir nevienmērīga dažādos reģionos, valstīs un sektoros. GVC izaugsme koncentrējas galvenokārt mašīnbūvē, elektronikas nozarē, transporta sektorā un reģionos, kas specializējas šajos sektoros – Ziemeļamerikā, Rietumeiropā un Austrumāzijā. Savukārt daudzas Āfrikas, Centrālāzijas un Latīņamerikas un Dienvidāzijas valstis turpina ražot plaša patēriņa preces. Valstis var veikt dažādus pasākumus, lai piedalītos GVC, un tāpēc nozīmīga loma ir politikas pasākumiem, piemēram, ārvalstu investīciju piesaistei, nodrošinot tirgus atvērtību, investoru aizsardzību, stabilitāti, labvēlīgu biznesa vidi, uzlabojot kapitāla, tehnoloģiju un vadības prasmes. Būtiska ir arī darba tirgus politika, palīdzot strādājošajiem, kurus negatīvi ietekmē strukturālās izmaiņas, darba tiesību efektīva piemērošana, kā arī atbilstoša nodokļu politika un vides aizsardzības pasākumi. Savukārt vides, sociālo un pārvaldības standartu ievērošana privātajā sektorā papildina valdības politiku un regulējumu šajās jomās. Lai daudzpusējā tirdzniecības sistēma labi funkcionētu, ir svarīgi valstīm sadarboties regulētā tirdzniecības sistēmā, kā arī nodokļu, datu plūsmu, konkurences un infrastruktūras jomā.

Pasaules Bankai ir plašs instrumentu klāsts attīstības valstu tirdzniecības un investīciju politikas izveides atbalstam, kā arī infrastruktūras izveidei, lai savienotu valstis ar GVC. Ziņojumā Pasaules Banka piedāvā risinājumus veiksmīgākai dalībai GVC:

1. aktivizēt tirdzniecības politiku Pasaules Bankas saņēmējvalstīs;
2. uzlabot reģionālo integrāciju;
3. paplašināt dalību GVC, identificējot valstu nacionālās prioritātes;
4. iegūt detalizētākus datus efektīvas politikas veidošanai (valsts/sektoru/produktu dati ir pieejami apkopotā veidā, tāpēc ir sarežģīti izvērtēt noteicošos faktorus, izmaksas un priekšrocības uzņēmumu dalībai GVC).

Piedāvātie diskusijas jautājumi pilnvarniekiem:

1. Kādus politikas pasākumus valdībām vajadzētu prioritizēt nacionālā, reģionālā un daudzpusējā līmenī, lai aktivizētu tirdzniecību un GVC veidošanu, īpaši ņemot vērā pieaugošos tirdzniecības saspīlējumus? Kāda loma ir mērķtiecīgai rūpniecības politikai?
2. Kādi ir politiskie pasākumi, kas palīdz integrēt GVC vietējā ekonomikā un iesaistīt vietējos piegādātājus un mazos un vidējos uzņēmumus?
3. Kā tehnoloģiju, platformu uzņēmumu un pārrobežu datu plūsmu pieaugums ietekmē esošos tirdzniecības kontaktus un attīstības valstu salīdzinošās priekšrocības? Kā valstis var izvairīties no riskiem un izmantot radīto iespēju priekšrocības?
4. Kādas ir Pasaules Bankas prioritārās rīcības jomas, lai veicinātu valdību iespējas iesaistīties GVC un gūt no tā labumu? Ko Pasaules Bankai vajadzētu darīt citādāk?

**Latvijas nostāja**

**Latvija atbalsta** WDR 2020 galvenos vēstījumus un **uzskata**, ka Pasaules Bankai jāturpina veicināt tirdzniecības integrācijā balstīts ekonomikas modelis. **Latvija pieņem zināšanai**, ka priekšlikumi WDR 2020 operacionalizēšanai ir galvenokārt vērsti uz esošo Pasaules Bankas ietvaru prioritizēšanu un uzlabošanu, nevis apņemšanās veikt lielas izmaiņas. Tomēr daudzās attīstības valstīs joprojām jārisina būtiski reformu trūkumi, lai veicinātu ekonomikas atvērtību iesaistei GVC.

**Latvijai aicina precizēt**, vai tiek plānots pārskatīt esošo Pasaules Bankas politiku un vadlīnijas vai arī izstrādāt jaunus instrumentus, balstoties uz WDR 2020 secinājumiem. Piemēram, Pasaules Bankai būtu lietderīgi ieviest instrumentu, ar kura palīdzību valstis var pievienoties GVC, tai skaitā darbā ar valstu diagnostiku un darbības stratēģiju.

WDR 2020 uzsvērta globāla un reģionāla līmeņa sadarbības nozīme ne tikai tirdzniecībā, bet arī norādīts uz nepieciešamību vairāk sadarboties nodokļu politikā. Tāpat **Latvija ir gandarīta** par iekļaušanas un dzimumu līdztiesības jautājumu ietveršanu WDR 2020. Tādējādi **Latvija aicina** likt lielāku fokusu uz šo jautājumu operacionalizēšanu.

**Latvija atbalsta** piedāvātos diskusiju jautājumus pilnvarniekiem, un ierosina papildus diskutēt par politikas instrumentiem, kas palīdzētu sniegt jaunu impulsu GVC tirdzniecības ekonomiskajam modelim. Kopš globālās finanšu krīzes tirdzniecības plūsmas GVC ietvaros attīstās lēnāk, kas liecina, ka pilnībā netiek izmantots GVC modeļa potenciāls. Līdz ar to, ņemot vērā arī citus pašreizējos starptautiskās tirdzniecības izaicinājumus, svarīgi apzināt un veicināt tos tirdzniecības politikas elementus, t.sk. arī reģionālos brīvās tirdzniecības un investīciju nolīgumus, kas sekmētu valstu un reģionu raitāku iesaistīšanos GVC.

1. **Aktuālā informācija par Cilvēkkapitāla projektu**

Sanāksmē plānota diskusija par Cilvēkkapitāla projekta tālāko gaitu par pētījumu veikšanu un atbalstu valstīm. 2018. gada Pasaules Bankas pilnvarnieku gada sanāksmē tika apstiprināts Cilvēkkapitāla projekts, kas ietvēra cilvēkkapitāla indeksu, ar mērķi uzsākt diskusiju ar Pasaules Bankas saņēmējvalstu valdībām par nepieciešamību noteikt investīcijas cilvēkkapitālā par prioritāti nacionālajos budžetos. Šobrīd Cilvēkkapitāla projektā ir iesaistījušās 63 valstis un tās sadarbojas ar Pasaules Banku, lai palielinātu un uzlabotu investīciju kvalitāti nacionālajā cilvēkkapitālā, kā arī uzlabotu pieejamos datus un veiktu nepieciešamās reformas. Pasaules Banka ir izveidojusi Cilvēkkapitāla projektā iesaistīto valstu (pamatā saņēmējvalstis) sadarbības tīklu kā atbalstu finanšu un citu nozaru ministrijām efektīvāku stratēģiju izstrādei cilvēkkapitāla attīstībai, kā arī ir izveidota Cilvēkkapitāla čempionu koalīcija atbalsta sniegšanai globālā mērogā. Aktualizētais cilvēkkapitāla indekss tiks publicēts 2020. gada pirmajā pusē un tas ietvers datus par 165 valstīm.

Pētījumu veikšana. Ņemot vērā uzticamu, liela apjoma datu trūkumu, cilvēkkapitāla indeksā nav iekļauti atsevišķi cilvēkkapitāla aspekti. Lai to uzlabotu, Pasaules Banka plāno veikt šo cilvēkkapitāla aspektu izpēti, iekļaujot (1) darbaspējīgā vecuma iedzīvotāju profesionālās iemaņas, ietverot ne tikai kognitīvās iemaņas un izglītības apguvi, bet arī sociāli emocionālās un darbā nepieciešamās prasmes, (2) cilvēkkapitāla izmantošanu, tai skaitā individuālos aspektus (dzimums, iepriekšējā nodarbošanās, ģimenes apstākļi) un valstij specifiskos faktorus (investīciju klimats, darba tirgus regulējums, sociālās normas, ekonomiskā izaugsme, (3) neinfekcijas slimību (asinsvadu slimības, diabēts, vēzis, hroniskās elpceļu slimības, aptaukošanās un garīga rakstura saslimšanas) ietekmi uz produktivitāti. Tiks pētīts arī, kā mazināt dzimumu nevienlīdzības rezultātā radušos trūkumus, tai skaitā agrīnās laulības, auglību, reproduktīvo veselības aprūpi, demogrāfiskās pārmaiņas. Tāpat uzmanība tiks pievērsta tam, kā veselības pakalpojumu sniegšana un sociālās aizsardzības sistēmas var pielāgot cilvēkkapitāla aizsardzībai klimata, migrācijas un dabas katastrofu situācijās. Papildus tam 2020. gada pilnvarnieku pavasara sanāksmē tiks publicēts ziņojums, kas iekļaus Pasaules Bankas Pakalpojumu sniegšanas indikatoru programmas[[2]](#footnote-2) - desmit gadu laikā apkopotos datus un gūtās mācības. Cilvēkkapitāla projekta ietvaros ir veikti labākās prakses pētījumi, lai izprastu, kā valstis ir guvušas pozitīvus rezultātus dažādos cilvēkkapitāla rādītājos. Vienlaikus Pasaules Banka izstrādā jaunu progresa izsekošanas mehānismu, lai palīdzētu zemu un vidēju ienākumu valstīm identificēt atbilstošu politiku, tiesību normu, finanšu pasākumu īstenošanas mehānismu kopumu efektīvu pakalpojumu sniegšanai. Šis progresa izsekošanas mehānisms tad arī uzrauga, vai valstu īstenotās politikas rezultātā cilvēkkapitāla indikators uzlabosies.

Atbalsts valstīm. Ņemot vērā, ka cilvēkkapitāls ir Pasaules Bankas institucionālā prioritāte, kas ir cieši saistīta ar tās mērķiem un Ilgtspējīgas attīstības mērķiem, ir izveidota Pasaules Bankas Cilvēkkapitāla vadības komiteja[[3]](#footnote-3) bankas viceprezidentu līmenī, lai nodrošinātu salāgotu un stratēģisku ieguldījumu cilvēkkapitāla attīstībā, lielāku uzmanību veltot sadarbībai ar privāto sektoru, un uzraudzītu reģionālo un prakses grupu aktivitātes. Tāpat Starptautiskās Attīstības asociācijas 19. resursu papildināšanā cilvēkkapitāls, ņemot vērā tā ietekmi uz valstu izaugsmi un noturību, būs viens no horizontālajiem jautājumiem (līdztekus invaliditātei, parāda ilgtspējai un digitālo tehnoloģiju jautājumam).

Piedāvātais diskusijas jautājums pilnvarniekiem: vai piekrītat, ka piedāvātie Cilvēkkapitāla projekta turpmākie soļi ir atbilstoši dažādu valstu un reģionu kontekstiem, tostarp (i) pētījumu dienaskārtībai un (ii) esošo un piedāvāto aktivitāšu valstu atbalstam prioritizēšanai un secīgai īstenošanai?

**Latvijas nostāja**

**Latvija atzinīgi novērtē** ziņojumu par progresu Cilvēkkapitāla projekta īstenošanā. Cilvēkkapitāls ir saistīts ne tikai ar veselību, izglītību un resursu mobilizēšanu, tā attīstībai ir nepieciešams piemērot visas valdības pieeju vairāku sektoru griezumā. Pasaules Bankai ir īpaša loma šādam darbam ar valstu valdībām gan no operacionālā, gan izpētes viedokļa.

**Latvija atbalsta** Pasaules Bankas Cilvēkkapitāla vadības komitejas izveidi, kas veido saikni starp Pasaules Bankas grupas institūcijām, darba grupām un reģioniem šī jautājuma risināšanā un **atbalsta** Pasaules Bankas piedāvāto tālāko rīcību Cilvēkkapitāla projektā, īpaši attiecībā uz plānoto cilvēkkapitāla indeksa iedalījumu pēc dzimuma un reģionālā līmenī.

Ņemot vērā UNESCO prognozes, ka zemu un vidēju ienākumu valstīm, visticamāk, neizdosies sasniegt ceturto Ilgtspējīgas attīstības mērķi (nodrošināt iekļaujošu un līdzvērtīgas kvalitātes izglītību un veicināt mūžizglītības iespējas visiem), **Latvija atbalsta** Pasaules Bankas mērķi līdz 2030. gadam samazināt 10 gadus vecu bērnu analfabētismu par 50%, izstrādājot Lasītprasmes politikas pakotni saņēmējvalstīm.

**Latvija aicina**  skaidrot, kādas ir citas jomas un cilvēkkapitāla aspekti, kas nākotnē varētu tikt iekļauti cilvēkkapitāla indeksā.

1. **Darbavietas un ekonomiskā transformācija – stimuli, ietekme uz politiku un Pasaules Bankas grupas atbalsts**

Sanāksmes ietvaros plānots apspriest Pasaules Bankas ziņojumu par darbavietām un ekonomisko transformāciju. Šis jautājums ir aktuāls, ņemot vērā pieaugošos ekonomiskos un sociālos riskus, kas ietekmē darbavietu trūkumu. Pašreizējās ekonomikas prognozes liecina, ka ilgtspējīgas attīstības mērķi attiecībā uz nodarbinātību, nabadzību, nevienlīdzību un iespēju nodrošināšanu sievietēm netiks sasniegti. Tiek prognozēts, ka pasaules nodarbināto skaits laika posmā no 2020. līdz 2035. gadam palielināsies par 620 miljoniem cilvēku. Lielākais pieprasījums pēc darbavietām, aptuveni 84%, sagaidāms Subsahāras Āfrikā un Dienvidāzijā, galvenokārt IDA valstīs. Saglabājot *status quo*, līdz 2030. gadam jaunu imigrantu skaits var palielināties līdz pat 230 miljoniem. IDA valstīm bieži vien ir augsts parādu slogs, tās ir ģeogrāfiski nošķirtas, to ekonomika ir mazāk diversificēta, tās ir iesaistītas konfliktos un tām raksturīga politiskā nestabilitāte. Reģioniem ar lielu jauniešu skaitu ir potenciāla vērtība, bet arī paaugstinātas vajadzības pēc darbavietām. Tajā pašā laikā citās valstīs ir vērojama iedzīvotāju novecošanās, radot fiskālās ilgtspējas riskus.

Lai radītu jaunas un labākas darbavietas, ir nepieciešamas ekonomiskās pārmaiņas, kas notiek, cilvēkiem pārejot no zemākas uz augstākas produktivitātes darbu, no lauku reģioniem uz pilsētām un no pašnodarbinātības uz algotām darbavietām. Piemēram, pāreja no lauksaimniecības sektora uz industriālo un pakalpojumu sektoru ir galvenais produktivitātes izaugsmes noteicējs valstu attīstības sākumposmā.

IKP izaugsme un nodarbinātība parasti ir saistītas, taču preču cenu vai patēriņa pieaugums nerada jaunas darbavietas un ekonomiskās pārmaiņas. Valstis, kurām ir vērtīgi dabas resursi, ir saskārušās ar ekonomisko izaugsmi un vienlaicīgi augstu bezdarba līmeni. Savukārt IDA valstīs nepietiekama produktivitāte ir lielāka problēma nekā bezdarbs. Vairāku valstu, kas ir panākušas ekonomisko transformāciju, pieredze liecina, ka labāku darbavietu radīšanai ir nepieciešama produktivitātes izaugsme. Veiksmīgie ekonomiskās transformācijas piemēri ietver galveno politiku – makroekonomiskās stabilitātes, atvērtības starptautiskajai tirdzniecībai un investīcijām, labvēlīgas vides privātajam sektoram, cilvēkkapitāla – stiprināšanu un citu mērķtiecīgu pasākumu kopumu tirgus nepilnību risināšanai.

Pasaules Banka atbalsta valstu ieguldījumu darbavietu un ekonomiskajai transformācijai, veicot pētījumus, sniedzot atbalstu politikas veidošanā un privāto investīciju piesaistē. Šim nolūkam Pasaules Banka nodrošina valstu situācijas izpēti un reformu atbalstu valstu programmās, kā arī darbības stratēģijās.

Piedāvātais diskusijas jautājums pilnvarniekiem: kādi specifiski politikas pasākumi vai investīcijas ir bijušas visveiksmīgākās, lai panāktu ekonomisko transformāciju jūsu valstī, un kā tā ietekmēja darbavietas?

**Latvijas nostāja**

**Latvija atbalsta** Pasaules Bankas darbu darbavietu un ekonomiskās transformācijas jomā un uzskata šo kā kritisku posmu bankas spējai atbilstoši reaģēt uz demogrāfiskajām pārmaiņām daudzās attīstības valstīs.

**Latvija uzskata**, ka ziņojumā ir pilnvērtīgi atspoguļoti secinājumi un rekomendācijas par Pasaules Bankas pēdējos gados veikto analītisko darbu. Tajā pašā laikā ziņojumā nav pievērsta pietiekama uzmanība klimata pārmaiņu ietekmei uz valstu ekosistēmām un izmaiņām pieprasījumā pēc videi draudzīgiem produktiem un pāreju uz zaļo ekonomiku nacionālā līmenī.

**Latvija atbalsta** Pasaules Bankas nostāju, ka nav viena risinājuma visiem, bet valsts izvēles ir atkarīgas no tai pieejamiem resursiem, ģeogrāfijas, institūcijām, tās ekonomiskās transformācijas progresa un integrācijas starptautiskajā tirdzniecībā. Vienlaikus nepieciešams rūpīgi analizēt digitalizācijas un jauno tehnoloģiju potenciālu un ietekmi katrā valstī.

**Latvijas ieskatā** Pasaules Bankai, kā izaugsmes, ekonomiskās transformācijas un darbavietu radīšanas virzītājspēkam, ir maksimāli jāveicina privātā sektora finansējuma piesaiste, koordinējot tās institūciju - IBRD[[4]](#footnote-4)/IDA[[5]](#footnote-5)/IFC[[6]](#footnote-6)/MIGA[[7]](#footnote-7) analītisko un operacionālo darbību privāto investīciju un finansējuma sekmēšanai.

Ievērojot aicinājumu starptautiskajām finanšu institūcijām padziļināti iesaistīties valstu platformu izstrādē, **Latvija uzskata**, ka Pasaules Bankai ir jāizmanto tās analītiskā kapacitāte un ietekme, lai stiprinātu sadarbību ar akadēmisko vidi, sabiedrību, valdībām un attīstības partneriem darbavietu un ekonomiskās transformācijas jomā.

1. **Starptautiskās Attīstības asociācijas balsstiesību pārskats: ziņojums pilnvarniekiem**

Sanāksmes laikā plānots izskatīt un apstiprināt ziņojumu pilnvarniekiem par Starptautiskās Attīstības asociācijas balsstiesību pārskatu. Pašreizējais IDA balsstiesību ietvars ir spēkā jau 50 gadus un, ņemot vērā IDA paplašināto finansējuma piesaistes modeli,[[8]](#footnote-8) kā arī balsstiesību ietvara sarežģīto struktūru, 2019. gada IMF/Pasaules Bankas grupas pavasara sanāksmes ietvaros IDA dalībvalstis vienojās par balsstiesību pārskata, tā vadošo principu, tvēruma un mērķa virzīšanu pilnvarniekiem apstiprināšanai.

IDA sastāv no 173 dalībvalstīm, kas ir IDA īpašnieces un balsstiesību turētājas. Balsstiesību apjoms, kas pieder katrai IDA dalībvalstij, ir atkarīgs no (i) parakstītā kapitāla apjoma Starptautiskajā Rekonstrukcijas un attīstības bankā (IBRD); (ii) iemaksām IDA, (iii) *Part I* (IBRD donorvalsts) vai *Part II* (IBRD saņēmējvalsts) valstu klasifikācijas[[9]](#footnote-9) un (iv) piešķirtajām pirmpirkuma tiesībām jeb tiesībām saglabāt balsstiesību apjomu.

IDA balsstiesību ietvara pārskatīšanas nepieciešamību pamudināja vairāki faktori: (i) uzlabot un līdzsvarot stimulus jauniem un esošajiem donoriem palielināt iemaksas IDA, (ii) esošā ietvara sarežģītā struktūra, (iii) ietvars ir novecojis un neatspoguļo globālās ekonomikas izmaiņas iepretim brīvprātīgai valstu klasifikācijai (tādējādi valstis, kas pēdējo gadu laikā ir strauji attīstījušās, joprojām saglabā *Part II* jeb saņēmējvalsts statusu, neveicot iemaksas IDA resursu papildināšanā atbilstoši tās attīstības līmenim),[[10]](#footnote-10) (iv) bažas, ka līdz ar IDA saņēmējvalstu graduāciju no IDA jeb IDA statusa pārtraukšanu un *Part II* valstu veiktajām iemaksām IDA saņēmējvalstu balsstiesības turpinās samazināties, (v) IDA piekļuve kapitāla tirgiem apstiprina nepieciešamību pēc sistēmas, kas atbilst mērķim.

Tādējādi tiek piedāvāts īstenot IDA balsstiesību pārskatu saskaņā ar šādiem vadošajiem principiem: (i) balsstiesību sistēmai ir jāveicina gan jauno, gan esošo donoru iemaksas IDA, (ii) IDA saņēmējvalstu balsstiesības ir jāaizsargā un, iespējams, jāpalielina, (iii) IDA ir globāla institūcija un līdz ar to visu tās dalībvalstu viedoklis ir svarīgs, lai nodrošinātu iekļaujošu un līdzvērtīgu procesu, (iv) visiem IDA partneriem ir interese saglabāt IDA ilgtermiņa finanšu ilgtspēju, (v) izmaiņas, kuru īstenošanai nepieciešams grozīt IDA statūtus, tiks apsvērtas tikai gadījumā, ja nebūs citas alternatīvas, (vi) IDA balsstiesību pārskats ir jāīsteno atsevišķi no IDA 19. resursu papildināšanas un 2020. gada akciju sadalījuma pārskata. IDA balsstiesību pārskatā tiek rosināts apsvērt trīs opcijas – 1) mērķtiecīgas izmaiņas esošajā balsstiesību ietvarā, 2) jauna balsstiesību ietvara izstrāde, 3) pirmo divu opciju apvienošana, ņemot vērā IDA dalībvalstu diskusiju un pārskata principus.

Tādējādi pilnvarnieki tiek aicināti (i) apstiprināt IDA balsstiesību pārskata priekšlikumu, (ii) apstiprināt IDA balsstiesību pārskata principus un tvērumu un (iii) deleģēt IDA izpilddirektoru valdi vadīt IDA balsstiesību pārskatu, regulāri informējot IDA dalībvalstu pārstāvjus par progresu, un nodrošināt progresa ziņojumu līdz IMF/Pasaules Bankas grupas pilnvarnieku gada sanāksmei 2020. gadā.

**Latvijas nostāja:**

**Latvija atzīst** IDA balsstiesību pārskata nepieciešamību un **uzskata** ka IDA balsstiesību ietvaram jāveicina jauno un esošo donoru iesaiste IDA resursu papildināšanā, kā arī jāatspoguļo globālās ekonomikas radītās pārmaiņas un jānodrošina IDA saņēmējvalstu atbilstoša pārstāvība IDA.

**Latvija atbalsta** priekšlikumu IDA balsstiesību pārskata īstenošanu nošķirt no IDA 19. resursu papildināšanas un 2020. gada akciju sadalījuma pārskata procesiem, kā arī **atbalsta** piedāvāto pārskatu, vadošos principus, tvērumu un ceļa karti.

1. **Starptautiskā Valūtas fonda jautājumi**

Pilnvarnieku sanāksmju ietvaros IMF iepazīstinās ar savu vērtējumu par globālās ekonomikas makro un finanšu riskiem un rekomendācijām politikas veidotājiem to mazināšanai, kā arī IMF plānoto darba programmu nākamajam pusgadam.

Galvenās diskusijas gaidāmas IMF kvotu un pieejamo resursu jautājumā saistībā ar 15. vispārējā kvotu pārskata termiņa sasniegšanu. Kopš pilnvarnieku pavasara sanāksmēm nav mainījusies bloķējošā ASV pozīcija, noraidot izmaiņas kvotās. Ticams, ka 15. vispārējais kvotu pārskats pilnvarnieku sanāksmju laikā tiks noslēgts bez izmaiņām, kamēr iztrūkstošā IMF resursu daļa tiktu segta ar palielinājumu ārkārtas gadījumiem paredzēto resursu bāzē (*New Arrangements to Borrow* – NAB). Šāds risinājums, atšķirībā no izmaiņām kvotās, nemainītu valstu pārstāvību jeb balsu svaru IMF un tādējādi nerisinātu strauji augošas ekonomikas valstu (*Emerging Market Economies* – EMEs)), t.sk. Ķīnas, neproporcionāli vājās pārstāvības problemātiku.

Jaunās IMF izpilddirektores Kristalīnas Georgijevas vadībā diskusijās tiks pievērsta uzmanība arī citiem jautājumiem, kas no IMF puses ir iezīmēti tā darba programmā turpmākajam periodam, tostarp globālās tirdzniecības un daudzpusējās sadarbības apdraudējumam un tā ietekmei, IMF veiktās valstu pārraudzības ietvara pārskatīšanai, IMF lomai klimata pārmaiņu jautājumu risināšanā, digitalizācijas ietekmei uz finanšu sektoru un finanšu pakalpojumiem, kā arī starptautisko nodokļu jautājumiem. Valstu divpusējās pārraudzības jomā var tikt aktualizēts jautājums par tālākiem soļiem Argentīnas ekonomikas krīzes risināšanā.

**Latvijas nostāja**

**Latvija piekrīt** IMF vērtējumam par globālās ekonomikas makro un finanšu riskiem un piedāvātajām rekomendācijām politikas veidotājiem. **Latvija atbalsta** IMF darba programmu turpmākajam periodam.

IMF resursu jautājumā **Latvija līdz ar pārējām ES valstīm izsaka nožēlu**, ka netiek atbalstīts scenārijs ar kvotu resursu palielināšanu un 15. vispārējais kvotu pārskats tiek slēgts, nerisinot EMEs pārstāvības trūkuma jautājumu. Vienlaicīgi Latvija uz šī brīža globālo risku fona apzinās IMF resursu pietiekamības svarīgumu un atbalstītu tiekšanos uz līdzšinējā resursu apjoma noturēšanu. Ņemot vērā augstāk minēto, **Latvija uzskata**, ka šī brīža apstākļos NAB resursu palielināšana ir reālistiskākā alternatīva, un būtu gatava atbalstīt ASV piedāvāto pieeju.

Finanšu ministrs J. Reirs

Forda

67095585, Inga.Forda@fm.gov.lv

1. Deklasificēts saskaņā ar FM 21.12.2021. vēstuli Nr.13.7-13/12/6199 (reģ. Nr. 2021-DOC-3085) [↑](#footnote-ref-1)
2. *WBG Service Delivery Indicators Program.* [↑](#footnote-ref-2)
3. *WBG Human Capital Steering Committee.* [↑](#footnote-ref-3)
4. Starptautiskā Rekonstrukcijas un attīstības banka / *International Bank for Reconstruction and Development* (IBRD)*.* [↑](#footnote-ref-4)
5. Starptautiskā Attīstības asociācija / *International Development Institution* (IDA). [↑](#footnote-ref-5)
6. Starptautiskā Finanšu korporācija / *International Finance Corporation* (IFC). [↑](#footnote-ref-6)
7. Daudzpusējā Investīciju garantiju aģentūra */ Multilateral Investment Guarantee Agency* (MIGA). [↑](#footnote-ref-7)
8. Jaunais IDA biznesa modelis paredz, ka papildus dalībvalstu iemaksām IDA piesaista finansējumu kapitāla tirgū. 2018. gada 17. aprīlī IDA emitēja pirmo obligāciju US$1.5 mljrd. apmērā. [↑](#footnote-ref-8)
9. IDA statūti nosaka dalībvalstu iedalījumu *Part I* un *Part II* valstīs, kas bija atkarīgs no valūtas konvertējamības attiecībā pret zelta standartu laikā, kad IDA tika nodibināta, kā arī atkarībā no valstu ekonomiskās attīstības. Iemaksas IDA ir brīvprātīgas, iedalījums *Part I* un *Part II* valstu klasifikācijā ir valstu pašu izvēlēts process un pirmpirkuma tiesības ir iekļautas IDA statūtos, lai saglabātu dalībvalstu relatīvo balsstiesību svaru. [↑](#footnote-ref-9)
10. Tikai septiņas valstis ir brīvprātīgi mainījušas statusu no *Part II* uz *Part I* – Islande, Īrija, Spānija, Portugāle, Grieķija, Slovēnija un Latvija. [↑](#footnote-ref-10)